Jè Pilato kitsjà‑la̱ kjo̱hixi̱ jñà xi̱ta̱ nga isikiꞌon jè Jesús nga tsajá‑la̱.
Jñà chíchàn kisìꞌya̱ jngo yá naꞌyá nga tsikíꞌa sko̱ koni ꞌsín siꞌa jngo‑la̱ koròna̱ xi̱ta̱xá ítjòn;
a̱kjòn isíkáya jngo nikje ra chji̱ꞌndi̱ inì ꞌkioo̱.
Ijchò kinchaꞌta chraña‑la̱ kitsò‑la̱:
―¡Mé ta̱ nda‑la̱ jè Xi̱ta̱xá Ítjòn‑la̱ xi̱ta̱ judío!
Ko̱ a̱kjòn isìjtsinꞌá jngo ya̱ i̱sén‑la̱.
Jè Pilato itjoko̱ india‑ni jè Jesús ya̱ ndi̱tsiaán;
ko̱ a̱kjòn kitsò‑la̱ jñà xi̱ta̱ na̱xi̱ndá:
―Chítsijen‑la,
kosen masen‑no i̱jndíi̱,
mé‑ni nga katasijin‑no nga ni̱mé jé sakó‑na nga a̱ꞌta ꞌtse̱ xi̱ta̱ ra̱kìi̱.
ꞌKia̱ nga itjo jè Jesús tjíꞌa ya̱ sko̱ jè corona ra yá naꞌyá ko̱ kjiya jè nikje ra ꞌñó chji̱ꞌndi̱ ꞌkioo̱.
Jè Pilato kitsó‑la̱ xi̱ta̱ na̱xi̱ndá:
―Síjna i̱jndíi̱ jè xi̱ta̱ ra̱kìi̱.
ꞌKia̱ nga kijtse jñà xi̱ta̱ ítjòn‑la̱ na̱ꞌmì ko̱ jñà xi̱ta̱ ra síkinda̱ i̱ngo̱ tsikíꞌtsia̱ nga ꞌñó kiìchja̱‑isa nga kitsò:
―¡Krò katasiꞌta‑róoi̱!
¡Krò katasiꞌta‑róoi̱!
Jè Pilato kitsò:
―Jiòn sabà tahíko̱o nga tjàꞌtà krò;
nga ꞌa̱n,
ni̱mé jé sakó‑na nga̱ꞌta ꞌtse̱ xi̱ta̱ ra̱kìi̱.
ꞌKia̱á kiìchja̱ jñà xi̱ta̱xá‑la̱ xi̱ta̱ judío nga kitsò:
―Ji̱n,
tjín jngo‑naji̱n kjo̱téxoma,
ko̱ jè kjo̱téxoma ra̱kìi̱,
ꞌkoa̱á ꞌsín tsò nga tjínè‑la̱ nga ki̱yá,
ta nga̱tjì‑la̱ nga Iꞌndí‑la̱ Nainá tsò‑la̱ ijo‑la̱.
ꞌKia̱ nga kiíꞌnchré jñà ꞌén kìi̱,
jè Pilato isa̱á ꞌñó itsakjòn‑isa.
ꞌKia̱á ꞌjahaꞌsen india‑ni ya̱ niꞌya masen nga iskonangi‑la̱ jè Jesús,
kitsò‑la̱:
―¿Ñánda̱‑ni i̱ꞌnde‑li?
Tanga jè Jesús mì kì kiìchja̱.
ꞌKia̱á kitsò‑la̱ jè Pilato:
―¿Mé‑ni mì kì nakjoá‑na?
¿A mí ꞌyi nga ꞌa̱án ra tjín‑na kjo̱téxoma nga ma koꞌtá‑la krò,
ko̱ ti̱ꞌkoa̱á ꞌa̱án‑te ra ma síkíjnandi̱í‑la?
ꞌKia̱á kiìchja̱ Jesús kitsò:
―Ni̱jngoó‑la kjo̱téxoma ꞌse̱‑li ra ma ji̱ kíndajín‑ná tsa mí‑la jè Nainá kitsjá‑li kjo̱téxoma;
kií jnchro isa̱á tse jé tjín‑la̱ jè ra isìnga̱tsja‑na koni ra ji̱.
ꞌKia̱ nga ko̱kitsò Jesús,
ya̱á kjoꞌtsia̱‑ni nga jè Pilato tsakátsjiꞌnde‑la̱ kóꞌsín nga ma si̱ìkíjnandi̱í‑ni jè Jesús;
tanga jñà xi̱ta̱ judío ꞌñó kiìchja̱ nga kitsò‑la̱:
―Tsa si̱kíjnandi̱í‑ni jè xi̱ta̱ ra̱kìi̱,
mì‑la tsa ya̱ nda fahijtako̱‑ni jè xi̱ta̱xá ítjòn ra batéxoma‑ná jè ra ꞌmì César.
Nga̱ ngaꞌtsì ra ta jè xi̱ta̱xá ítjòn tsò‑la̱ ijo‑la̱,
kondra̱á fì‑la̱ jè xi̱ta̱xá ra tíbatéxoma‑ná.
Jè Pilato ꞌkia̱ nga kiíꞌnchré jñà ꞌén kìi̱,
tsachrjeé ya̱ ndi̱tsiaán jè Jesús,
a̱kjòn tsikijna ya̱ i̱ꞌnde ñánda̱ nga bíndajín kjoa̱ ya̱ ñánda̱ ꞌmì A̱sòn Chrjó Na̱jo̱,
jè i̱ꞌnde ra Gabatá ꞌmì,
ꞌkia̱ nga ꞌén hebreo.
Ijchó‑la tsa nchisen jè ni̱chjin ꞌkia̱ nga ijye títsa̱jnanda xi̱ta̱ nga ki̱tjo ꞌsí paxko̱ nga ta jngo ni̱chjin chija‑isa;
kiìchja̱á jè Pilato nga kitsò:
―¡Síjna i̱jndíi̱ jè xi̱ta̱xá ítjòn‑no!
Tanga jñà xi̱ta̱ judío ꞌñó kiìchja̱ nga kitsò:
―¡Katabiya‑róoi̱!
¡Ya̱ tjàꞌtà krò!
ꞌKia̱á kitsò jè Pilato:
―¿A krò koꞌtá jè xi̱ta̱xá ítjòn‑najiòn?
Kitsó jñà xi̱ta̱ ítjòn‑la̱ na̱ꞌmì:
―Mì tsa ti̱ yá xi̱ta̱xá ítjòn tjín‑naji̱n,
ta jé‑ní ra ꞌmì César ra batéxoma‑naji̱n.
Pilato ꞌkia̱á isìnga̱tsja jñà xi̱ta̱ kìi̱ jè Jesús mé‑ni nga katabáꞌta krò;
ko̱ jñà xi̱ta̱ kìi̱ kiìko̱ó jè Jesús.